CELEX: 62011TN0002
Language: sk
Date: 2011-01-04 00:00:00
Title: Vec T-2/11: Žaloba podaná 4. januára 2011 — Portugalsko/Komisia

19.3.2011   
            
            
               SK
            
            
               Úradný vestník Európskej únie
            
            
               C 89/20
            
         Žaloba podaná 4. januára 2011 — Portugalsko/Komisia
   (Vec T-2/11)
   2011/C 89/42
   Jazyk konania: portugalčina
   
      Účastníci konania
   
   
      Žalobkyňa: Portugalská republika (v zastúpení: L. Inez Fernandes, M. Figueiredo a J. Saraiva de Almeida, splnomocnení zástupcovia)
   
      Žalovaná: Európska komisia
   
      Návrhy žalobkyne
   
   
               —
            
            
               zrušiť rozhodnutie Komisie 2010/668/EÚ zo 4. novembra 2010, ktorým sa z financovania Európskou úniou vylučujú niektoré výdavky vynaložené členskými štátmi v rámci Záručnej sekcie Európskeho poľnohospodárskeho usmerňovacieho a záručného fondu (EPUZF), v rámci Európskeho poľnohospodárskeho záručného fondu (EPZF) a Európskeho poľnohospodárskeho fondu pre rozvoj vidieka (EPFRV) v rozsahu, v akom sa vykoná vo vzťahu k Portugalsku jednorazová finančná oprava týkajúca sa opatrenia POSEI za obdobie rokov 2005, 2006 a 2007 v celkovej výške 743 251,25 eura.
            
         
               —
            
            
               zaviazať žalovanú na náhradu trov konania.
            
         
      Žalobné dôvody a hlavné tvrdenia
   
   Žalobkyňa uvádza na podporu svojej žaloby štyri dôvody: porušenie článku 11 nariadenia (ES) č. 885/2006 (1), chybný výklad odôvodnenia č. 28 nariadenia (ES) č. 43/2003 (2), porušenie článku 7 ods. 4 nariadenia (ES) č. 1258/1999 (3) a porušenie zásady rovnosti a zásady proporcionality.
   Vo svojom prvom žalobnom dôvode žalobkyňa tvrdí, že Komisia porušila článok 1 nariadenia č. 885/2006, keďže neuviedla výsledky svojho šetrenia, neuviedla pripomienky vo vzťahu k rokom 2005 a 2006, čím znemožnila portugalským orgánom preukázať, že jej závery vzťahujúce sa na tieto roky sú nepresné, resp. im znemožnila opraviť prípadné nedostatky s cieľom dosiahnuť súlad s pravidlami Spoločenstva a tým im odoprela procesnú záruku, ktorú poskytuje členským štátom predmetnú ustanovenie.
   Vo svojom druhom žalobnom dôvode žalobkyňa tvrdí, že Komisia chybne vyložila odôvodnenie č. 28 nariadenia č. 43/2003, keďže na jednej strane považovala kontrolu vykonanú portugalskými orgánmi za nedostatočnú vo vzťahu ku právnej úprave Únie z dôvodu množstva zistených nedostatkov bez toho, aby vysvetlila v akom rozsahu a z akého dôvodu by mali tieto kontroly byť odlišné alebo rozsiahlejšie a keďže na druhej strane považovala tieto kontroly za dostatočné na účely stanovenia výšky finančnej opravy.
   Okrem iného žalovaná tiež porušila článok 7 ods. 4 nariadenia č. 1258/1999, v zmysle ktorého Komisia rozhodne o výdavkoch, ktoré budú vylúčené z financovania Spoločenstvom pokiaľ zistí, že výdavky neboli vynaložené v súlade s pravidlami spoločenstva tým, že vylúčila z financovania Spoločenstvom výdavky, ktoré vynaložila Portugalská republika, opierajúc sa o nesprávny dôvod založený na tom, že tieto výdavky údajne neboli vynaložené podľa pravidiel.
   Vo svojom treťom dôvode žalobkyňa uvádza, že Komisia porušila článok 7 ods. 4 nariadenia č. 1258/1999 tým, že zúčtovala účty Záručnej sekcie EPUZF, úplne opomenula prihliadnuť na usmernenia uvedené v pracovnom dokumente č. VI/53330/97 z 23. decembra 1997, ktoré sama vydala a ktoré ju zaväzujú pri uplatňovaní tohto ustanovenia, a to najmä pri stanovení výšky finančných opráv.
   Na záver sa žalobkyňa domnieva, že z dôvodu nedodržania uvedených usmernení Komisia tiež porušila zásadu rovnosti a zásadu proporcionality. Zásadu rovnosti porušila tým, že ku riešeniu situácie Portugalskej republiky nepristupovala rovnako ako v podobných prípadoch, najmä tým, že neuplatnila sadzbu finančnej opravy vo výške 5 % vyplývajúcu z uvedených usmernení. Zásadu proporcionality porušila tým, že rovnako z dôvodu nerešpektovania usmernení uplatnila vyššie sadzby finančnej opravy, v rozsahu 44,32 % až 90,48 %, ako tie, ktoré boli opodstatnené vzhľadom na predmetnú finančnú ujmu.
   Týmto konaním žalovaná porušila článok 7 ods. 4 nariadenia č. 1258/1999 v zmysle ktorého „Komisia posúdi výšku čiastok, ktoré sa vyčlenia, prihliadajúc najmä na mieru nedodržania pravidiel spoločenstva. Komisia zohľadní podstatu a závažnosť porušenia pravidiel a finančnú ujmu, ktorú utrpelo spoločenstvo“.
   
      (1)  Nariadenie Komisie (ES) č. 885/2006 z 21. júna 2006, ktorým sa ustanovujú podrobné pravidlá uplatňovania nariadenia Rady (ES) č. 1290/2005, pokiaľ ide o akreditáciu platobných agentúr a iných orgánov a zúčtovania EPZF a EPFRV (Ú. v. EÚ L 171, s. 90).
   
      (2)  Nariadenie Komisie (ES) č. 43/2003 z 23. decembra 2002, ktorým sa ustanovujú podrobné pravidlá pre uplatňovanie nariadení Rady (ES) č. 1452/2001, (ES) č. 1453/2001 a (ES) č. 1454/2001, ktoré sa týkajú pomoci pre miestnu produkciu rastlinných výrobkov v najodľahlejších regiónoch Európskej únie (Ú. v. ES L 7, 2003, s. 25; Mim. vyd. 03/038, s. 31).
   
      (3)  Nariadenie Rady (ES) č. 1258/1999 zo 17. mája 1999 o financovaní Spoločnej poľnohospodárskej politiky (Ú. v. ES L 160, s. 103; Mim. vyd. 03/025, s. 414).